पाएं अपने शहर की ताज़ा ख़बरें और फ्री ई-पेपरडाउनलोड करें
जालंधर. पंजाब नेशनल बैंक, लाडोवाली रोड में रविवार की रात चोरी का प्रयास हुआ। लॉकरों में रखी खाताधारकों की जमा-पूंजी उड़ाने की नीयत से अंदर दाखिल हुए चोर स्ट्रांग रूम के रोशनदान नहीं काट सके और बैरंग लौट गए। बैंक की पिछली खिड़की तोड़कर अंदर दाखिल होते ही चोरों ने सीसीटीवी कैमरे की तारें काट दी थीं। रविवार रात ०८.५० के बाद से कोई रिकॉर्डिंग नहीं हुई है। इसलिए शक है कि चोर उसी दौरान अंदर घुसे। जिस वक्त घटना हुई लॉकरों में लोगों की जमा-पूंजी के अलावा स्ट्रांग रूम में पच्चीस लाख रुपए रखे हुए थे।
सूचना मिलते ही एडीसीपी क्राइम हरप्रीत सिंह मंढेर, एसीपी सेंट्रल दलबीर सिंह भुट्टर और फिंगर प्रिंट एक्सपर्ट टीम मौके पर पहुंची। साथ ही वे लोग भी दौड़े चले आए, जिनके खाते और लॉकर इस बैंक में हैं। सभी को आशंका था कि कहीं रेरू पिंड स्थित पंजाब एंड सिंध बैंक की तरह उनके लॉकरों में रखा सामान तो नहीं चोरी हो गया। परंतु बैंक मैनेजर ने उन्हें आश्वस्त किया कि किसी का कोई सामान नहीं गया है। सब सुरक्षित है। छानबीन के कारण बैंक को ग्राहकों के लिए दोपहर 12बजे के बाद खोला गया।
सिक्योरिटी गार्ड कुलदीप सिंह ने बताया कि सोमवार सुबह साढ़े आठ बजे वह ड्यूटी पर पहुंचा था। कैंची गेट पर ताला लगा था। उसे खोल जैसे ही अंदर घुसा, सामान बिखरा पाया। सामने बने स्ट्रांग रूम के रोशनदान के आसपास शॉर्ट सर्किट जैसा लग रहा था। पास जाकर देखा तो लगा कि गैस कटर से रोशनदान को काटने का प्रयास हुआ है। कैमरों की तारें भी कटी थीं। तुरंत बैंक मैनेजर राकेश कुमार को सूचना दी। फिर पुलिस को बताया।
पुरानी हल नहीं हुई, नई सिर पड़ी
पंजाब एंड सिंध बैंक की रेरू शाखा में 22 जनवरी, 2013 को गैस कटर गिरोह ने लॉकर काटकर कीमती सामान चुरा लिया था। पुलिस उस गिरोह को बेनकाब नहीं कर सकी है। अब पुलिस के सिर नई मुसीबत पड़ गई है। रेरू स्थित बैंक के पीडि़त आज भी मुआवजा मांग रहे हैं।
फिंगरप्रिंट और डॉग स्क्वायड सुस्त
जब भी कोई चोरी या हत्या होती है तो मौके पर फिंगर प्रिंट एक्सपर्ट टीम और डॉग स्क्वॉयड को बुला लिया जाता है। लेकिन लंबे समय से न तो फिंगर प्रिंट एक्सपर्ट कुछ मदद कर पाई है और न ही डॉग स्क्वॉयड। बड़े डाकखाना में लूट, पंजाब एंड सिंध बैंक में चोरी, इंडस्ट्रियल एरिया स्थित सेनेटरी दुकान में चोरी के अलावा कई शोरूम में चोरी होने पर उक्तटीमें पहुंची थीं, पर जांच को आगे नहीं बढ़ा सकी।
पुलिस को शक- नया गिरोह बना है
पुलिस थ्यूरी के मुताबिक गिरोह अनट्रेंड था। अगर गिरोह प्रोफेशनल होता तो वह रोशनदान की बजाय सीधा स्ट्रांग रूम के लॉक को गैस से काटता। गिरोह तो रोशनदान को ही काटने में लगा रहा। एडीसीपी क्राइम हरप्रीत सिंह मंढेर खुद मानते हैं कि कोई नया गिरोह तैयार हुआ है।
हाथ से खींचा और निकल गई कुंडी
संदीप साही: दोआबा खालसा सीनियर सेकेंडरी स्कूल की बगल में बनी पंजाब नेशनल बैंक की ब्रांच करीब चालीस साल पुरानी है। दरवाजे और कुंडिया इतनी कमजोर पड़ चुकी हैं, कि हाथ से खींचने भर से वह टूट गई। क्राइम सीन का मुआयना करने पहुंची पुलिस भी यह देखकर हैरान थी कि बैंक ने रिकॉर्ड रूम के दरवाजे बदलवाए क्यों नहीं। रिकॉर्ड रूम बैंक के एकदम पिछले हिस्से में बना है। चोर उसी की खिड़की तोड़कर अंदर घुसे। रूम के दरवाजे पर बाहर से ताला लगा था। चोरों ने उस दरवाजे को खींचा भर और उसकी कुंडी टूट गई। इसके बाद वे मेन हॉल तक पहुंचे। सीसीटीवी कैमरे की तारें काटीं और फिर गैस कटर से रोशनदान काटने लगे। सिक्योरिटी गार्ड कुलदीप सिंह के अनुसार सुबह भी टेबल स्ट्रांग रूम के पास ही पड़ा था। चोरों ने रोशनदान तक पहुंचने के लिए उसी का इस्तेमाल किया।
रात को नहीं होता था सिक्योरिटी गार्ड
चोरों ने वारदात से पहले रेकी की थी। बैंक में रात को सिक्योरिटी गार्ड नहीं होता, यह बात उन्हें पता थी। अंदर घुसने का रास्ता भी उन्हें पता था। बैंक के बिल्कुल साथ दोआबा खालसा स्कूल है। स्कूल के अंदर घुसते ही दाईं तरफ एक शटर लगा है, जहां बैंक मुलाजिमों के लिए पार्किंग बनी है। पार्किंग के अंदर एक पुराना मिनी ट्रक खड़ा है, जिसके पास ही खिड़की है। पार्किंग का शटर बंद था, मगर उसके साथ दीवार पर आराम से चढ़ा जा सकता है। अब तक की जांच में सामने आया है कि चोर दीवार फांदकर ट्रक पर चढ़े और फिर खिड़की तोड़कर अंदर दाखिल हुए।
पुलिस को शक- नया गिरोह बना है
पुलिस थ्यूरी के मुताबिक गिरोह अनट्रेंड था। अगर गिरोह प्रोफेशनल होता तो वह रोशनदान की बजाय सीधा स्ट्रांग रूम के लॉक को गैस से काटता। गिरोह तो रोशनदान को ही काटने में लगा रहा। एडीसीपी क्राइम हरप्रीत सिंह मंढेर खुद मानते हैं कि कोई नया गिरोह तैयार हुआ है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn